runetrust/blame-folketinget-dk huggingface dataset:
Per Stig Møller (KF), 2005-04-29:
Jeg ser frem til disse gode debatter, og det er da meget vigtigt, at vi har nogle gode debatter, fordi det er en vigtig forfatningstraktat, som betyder, om Danmark skal blive ved med at leve og støtte og styrke et fællesskab, der er blevet udvidet, som vi har ønsket hele tiden, med de nye lande i Østeuropa, det har været en dansk mærkesag, eller om det skal falde fra hinanden igen.
Claus Hjort Frederiksen (V), 2004-01-27:
Det er jo lige præcis det, vi har tilsigtet med aftalen her, at er der et reelt job, og er aflønning og ansættelsesforholdene på det job svarende til, hvad danske borgere får, ja, så er arbejdsmarkedet åbnet, for det er jo meningen med EU, at vi skal have fri udveksling af varer og tjenesteydelser.
Hans Kristian Skibby (DF), 2016-01-15:
Derfor var det jo også befriende, at vi trods alt kunne finde et stort flertal i Folketinget, der i december måned 2014 kunne gå sammen om et initiativ, som skulle være med til at bekæmpe det omfang, der er, af bl.a. skattely, herunder bl.a. de informationer, som virksomheder, der agerer på dansk jord, er pålagt at offentliggøre enten direkte eller indirekte ved at gøre det til Erhvervsstyrelsens register.
Anders Johansson (KF), 2019-02-21:
Og vi har ikke rigtig fået noget klart svar på, om Socialdemokratiet vil afskaffe integrationsydelsen og dermed ændre det, så en familie, der kommer hertil og søger asyl, får omkring måske 10.000 kr. mere om måneden at leve for, så Danmark igen bliver en magnet for asylansøgere.
Ole M. Nielsen (KRF), 2000-12-12:
Det er simpelt hen for kort tid til det, og man kan jo sige, at i hvert fald regeringen, som har hele embedsapparatet til sin rådighed, burde have været opmærksom på sagen. Og så ved jeg ikke rigtig, hvad det var for et forslag, hr. Bjarne Laustsen havde om at regulere retten til fradrag for faglige kontingenter.
Henrik Møller (S), 2022-05-19:
Det er jo sådan, at den aktive beskæftigelsesindsats er et af de vigtige ben i vores danske arbejdsmarkedsmodel, og her spiller jobcentrene jo en vigtig rolle, og derfor er jeg også glad for, at vi i dag kan få lejligheden til at diskutere, hvordan vi forbedrer rammerne for landets jobcentre.
Anne Baastrup (SF), 2004-02-26:
Tingene klinger simpelt hen frem på computeren, når man tager sagen frem, så man ved, at nu skal der ske partshøring, og nu er der en tidsfrist osv. Jeg tror, at en af grundene til, at det er gået så galt, som eksempelvis Ribe Statsamts rapport om Ribe Kommunes behandling af bestemte sociale sager viser, netop er, at der ikke er nogen partsstyring. På trods af, at det er 15 år siden, vi fik forvaltningsloven, har de ikke gennemført den på en sådan måde, at det er en integreret del af sagsbehandlingsforløbet, men hvis man som et tænkt eksempel sagde, at hvis de ikke overholder reglerne, ville Enhedslistens projekt simpelt hen medføre, at det kostede 5.000 kr. hver gang, kunne man som leder af socialforvaltningen sikkert regne ud: Det kan i virkeligheden ikke betale sig for mig, jeg beder kommunen om at få penge til et ordentligt sagsstyringssystem.
Morten Homann (SF), 2005-10-28:
Vi vil gerne være med til under udvalgsarbejdet at kigge nærmere på, om det er en dyb begrundelse for de steder, regeringen har valgt at hæve skatten som følge af skattestoppets dogmeregler, og de steder, man har valgt at sænke skatten, fordi man nu alligevel skulle have en skattelettelse.
Mogens Lykketoft (S), 1998-11-17:
Vi har jo folkepensionen, der er fælles for alle, vi har en stærkt indkomstfølsom støtteordning i personlige tillæg, pensionstillæg og boligstøtte, og så har vi de arbejdsmarkeds- eller private pensionsforsikringsordninger, folk lægger oveni og selv sparer op til.
Jens Joel (S), 2012-04-20:
Derfor er der også nogle af her de ting, som forslagsstillerne siger, som der sådan set allerede er taget højde for i den nuværende lovgivning. Jeg vil godt sige meget klart, at det selvfølgelig ikke er sådan, at vi synes, at det er o.k., hvis der bliver eksproprieret på et uretmæssigt grundlag, men jeg synes, at det fyger med beskyldninger mod de folk, som faktisk foretager afgørelser i de her sager, og det synes jeg ikke vi kan være tjent med.
Peter Skaarup (DF), 2004-05-25:
Som vi også har nævnt i vores beslutningsforslag, både de tidligere og det aktuelle, har vi for Dansk Folkepartis vedkommende vurderet i vores research - eller jeg skulle måske finde et mere dansk ord, for der vil være nogle i min egen gruppe, der kommer efter mig, hvis jeg ikke bruger et mere dansk ord, f.eks. kulegravning - at der findes juraprofessorer, der taler for en mere aktiv anvendelse af grundlovens § 78 end den, som rigsadvokaten og justitsministeren og i øvrigt også tidligere justitsministre ønsker.
Frank Aaen (EL), 1998-04-24:
Og som reglerne er nu, er situationen sådan, at hvis det er et lille landbrug, skal folk faktisk betale for at drive landbruget, og det synes vi er en urimelighed. Men det tyder på, at der er en del, der skal opklares, og det vil vi selvfølgelig også gerne være med til sker i forbindelse med udvalgsarbejdet eller på anden måde, men vores hovedsigte er altså, at det skal være muligt at drive også meget små landbrug.
Inger Støjberg (V), 2010-05-12:
Og hvis hr. Bjarne Laustsen har nogle gode forslag, som han ikke vil dele med mig her i Folketingssalen, hvilket hr. Bjarne Laustsen jo ellers er meget, meget flittig til, vil jeg sige, så kan hr. Bjarne Laustsen ganske enkelt klikke sig ind på VækMedBøvletInger.dk og endda med navns nævnelse komme med de her gode ideer, og jeg kan love for, at jeg vil kigge på hver enkelt idé, der kommer.
Villy Søvndal (SF), 2003-05-27:
Jeg har også en fortid som lokalpolitiker, og min erfaring siger mig, at i det omfang, vi laver tilbud med gode normeringer og gode boliger, skaffer vi nogle gode forhold for de demente - og modsat: De steder, hvor man ikke tager ordentlig vare på de mennesker, får man et tilsvarende større antal konflikter, så
Trine Pertou Mach (EL), 2024-02-07:
Jeg må også sige, at udenrigsministerens reaktion på den historiske kendelse fra Den Internationale Domstol i Haag var pinligt nonchalant, nemlig i forhold til at kalde den kendelse for en løftet juridisk pegefinger, når det i virkeligheden er meget mere end det, som verdens øverste domstol har sagt, nemlig at det er plausibelt, at Israel begår eller har begået et folkedrab i Gaza; Israel står nu anklaget for en af de værste forbrydelser i verden.
Lene Espersen (KF), 2005-03-18:
Naturligvis vil en regionsforening få præcis de samme gunstige vilkår, som Amtsrådsforeningen har i dag, og jeg håber, det kan være med til at præcisere bl.a. det, som fru Birthe Rønn Hornbech startede med at spørge til, men som mange andre også har spurgt til her under førstebehandlingen.
Pernille Vigsø Bagge (SF), 2010-03-04:
Jeg vil gerne have De Konservative til at forholde sig til, at Jordemoderforeningen beder om, at det her bliver taget meget alvorligt, fordi det faktisk kan mindske komplikationer, forbedre forholdet for den nybagte mor og far og barnet og lette personalet på fødeafdelingerne for en hel del opgaver.
Kirsten Normann Andersen (SF), 2025-11-06:
Det er livsomvæltende for patienter at få en kronisk sygdom, og det gjorde stærkt indtryk på mig, da et forældrepar for flere år siden delte deres erfaringer med at holde øje med blodsukkeret på deres lille datter, som havde fået konstateret diabetes 1. Hver anden time hele døgnet skulle de stikke i den lille piges fingre for at måle blodsukker og regulere insulinen.
Per Clausen (EL), 2008-11-18:
Hovedpointen her er, at jeg synes, at vi her i Folketinget skulle påtage os et medansvar ved både at gå ind i forhandlinger med regioner og kommuner om, hvordan man får den kollektive trafik til at fungere i fremtiden, får den til at hænge sammen, og ved at vi også anerkender, at vi har et økonomisk medansvar for, hvordan kommunernes og regionernes muligheder er.
Per Clausen (EL), 2010-11-16:
Men er ministeren ikke enig i, at realiteten i det her er, at vi diskuterer, hvorvidt de her mennesker faktisk skal have dårligere behandling som konsekvens af kommunalreformen eller de ikke skal have dårligere behandling, og at det derfor ville være fornuftigt – for jeg er sikker på, at ministeren har den opfattelse, at det gerne skulle stå tilbage, at kommunalreformen ikke skabte forringelser, men forbedringer – at man så løste det problem, som hænger sammen med, at man her formentlig har lavet en fejlplacering?
Jacob Buksti (S), 1998-06-25:
Det, som jeg vil spørge hr. Peter Duetoft om, er, om ikke hr. Peter Duetoft med hans erfaring fra CD's tid i regeringen accepterer, at der kan være situationer, hvor en regering må gennemføre den nødvendige politik og i givet fald også med smalle flertal, og om ikke hr. Peter Duetoft accepterer og erkender, at da man gennemførte skattereformen, hvor CD var med, da var CD i regering, men der var kun et flertal på én stemme, eller da man skulle gennemføre de grønne afgifter, hvor CD var med, så måtte man gennemføre det med venstrefløjen.
Katarina Ammitzbøll (KF), 2021-03-02:
Jeg vil sige tak til ordføreren for netop at præcisere, hvad grundlaget er, og netop også gøre det helt tydeligt, at vi er ved at etablere en ny læreruddannelse, der selvfølgelig lever op til de krav, der skal være for at kunne undervise i folkeskolen.
Kristian Jensen (V), 2018-12-12:
Det vil være sådan, at for de pensionister, som har det, der hedder fuld supplerende pensionsydelse, grundbeløb, pensionstillæg og fuld supplerende pensionsydelse efter skat og boligydelse, vil der næste år være en gevinst på ca. 200 kr. – det er selvfølgelig afhængigt af den kommunale beskatning i den kommune, de måtte bo i – men på grund af den aftale, der er indgået, og fordi vi gør op med den hidtidige satsreguleringsprocent, vil det stige til, at man i 2025 vil have 1.850 kr. mere til rådighed i den situation.
Villy Søvndal (SF), 2000-03-22:
Og når jeg også synes, at det er spændende at få rejst dagsordenen nu, er det jo, fordi det er en stor del af den europæiske debat, at det projekt, som skulle gavne ligheden, og som af mange bliver beskyldt for at være et socialdemokratisk lighedsprojekt, faktisk har været med til at øge uligheden.
Peter Skaarup (DF), 2000-01-19:
når jeg hele tiden i de bemærkninger, jeg har gjort om Dansk Folkepartis holdning til det her, har hæftet mig ved stk. 3, hvor der står, at kommunalbestyrelsen endvidere kan afkræve offentlige myndigheder, fysiske og juridiske personer, herunder en husejer eller lejer, som har kendskab til forholdene, de oplysninger, der findes af betydning for en stillingtagen til sagen.
Aage Frandsen (SF), 1999-05-21:
Men det, som vores aftale med skatteministeren indebærer, og som altså betyder, at man går 5 år tilbage, er i hvert fald, at en række af de sager, som er, skal vi sige, de små menneskers sager, vil blive hjulpet på den her måde, og som det også fremgår af vores bidrag til betænkningen, vil vi jo følge det her for at se, om ikke de intentioner, vi har haft med det, nemlig den lille mands sag, på den måde her er løst.
Mattias Tesfaye (S), 2022-04-28:
Det har vi så politisk besluttet i regeringen at vi ikke ønsker at gøre af udenrigspolitiske årsager, fordi vi ikke ønsker at normalisere forholdet til det regime, der er i Damaskus, og dermed bryde den udenrigspolitiske linje, som flere vestlige lande – mange vestlige lande – og alle vores vigtigste allierede har.
Peter Kofod Poulsen (DF), 2018-05-29:
Forslag til vedtagelse »Folketinget understreger vigtigheden af det personlige ansvar og af, at man udviser hensynsfuldhed, respekt og omtanke i situationer, hvor personer er kommet til skade eller der er risiko herfor. Folketinget noterer sig, at det efter omstændighederne vil være strafbart at lægge hindringer i vejen for, at ambulancereddere, brandfolk og politiet kan udføre deres arbejde.
Frank Jensen (S), 2001-02-28:
Jeg har nu ikke selv set, at jeg er blevet citeret i nogen avis eller noget andet medium for det modsatte synspunkt end det, jeg har gjort gældende her i dag, og det synspunkt, der er gjort gældende her i dag, er et direkte referat af de bestemmelser, som er i den lov, der blev vedtaget.
Magnus Heunicke (S), 2012-06-06:
Men helt principielt er det min holdning, og der er det vores holdning blandt Socialdemokraterne, at hvis man har et ønske om at få teknisk bistand og det i øvrigt giver mening rent indholdsmæssigt at gøre det, ikke politisk mening, men giver mening i sådan rent teknisk forstand, så bør man få tildelt teknisk bistand fra embedsværket for netop at kvalificere ændringsforslagene også her i Folketinget.
Elisabeth Geday (RV), 2005-11-10:
»Idet Folketinget konstaterer – at stress og nedslidning har alvorlige konsekvenser for den enkelte, at stressede ansatte er i alvorlig risiko for langtidssygdom og deraf følgende marginalisering, – at et meget stort antal danskere føler sig negativt stressede, – at dårlig ledelse, større krav, den teknologiske udvikling og udviklingen i den offentlige sektor er blandt de faktorer, som fører til stress blandt ansatte, – at sygefravær hvert år koster samfundet ca. 40 mia. kr. i sygedagpenge, sygebehandling og tabt arbejdsfortjeneste, opfordrer Folketinget regeringen til at opprioritere indsatsen ved, – at det offentlige som arbejdsgiver opprioriterer indsatsen mod stress og nedslidning gennem bl.a. obligatoriske lederkurser i forebyggelse, og – at etablere stressklinikker på de arbejdsmedicinske klinikker, – at synliggøre omkostningerne ved stress og nedslidning ved helhedsorienterede analyser og ved – at samle og formidle den viden, der produceres om stress og nedslidning.«
Marcus Knuth (KF), 2020-05-28:
Har Socialdemokratiet i det her tilfælde overhovedet en mulighed for at komme lidt nærmere, i forhold til at vi skal stramme op på kriminalitet, således at kriminelle udlændinge ikke kan få dansk statsborgerskab, eller er det klokkeklart, at Socialdemokratiet holder fast i den aftale, som blev indgået i 2018?
Peter Hansen-Nord (V), 1998-01-16:
Sådanne spørgsmål, der dukker op, ville det jo være interesant at få en statistiker til at sidde og regne lidt på, så man kunne fortælle danskerne, at det store problem, som regeringen slås med, og hvor regeringen har udset landbruget som værende den store skyldner i det her spil, kun bærer et sted mellem 0,8 pct. og 1,9 pct. af den forurening, der rent faktisk finder sted af det danske grundvand.
Lene Espersen (KF), 2003-05-27:
Med andre ord kunne man spekulere i at opsige sine forsikringer, alt efter hvilken periode i sit liv man befinder sig i, og hvornår på året det er. Derfor mener jeg faktisk ikke, at det ændringsforslag, som Socialdemokratiet kommer med, er noget, der tilgodeser forbrugerinteresser i tilstrækkelig grad.
Rasmus Nordqvist (ALT), 2020-01-29:
Og derfor synes jeg jo, det er vigtigt her i de afgørende forhandlinger, der kommer nu om det samlede budget, om Venstre er villige til at sige, at man, når man lægger afgørende vægt på størrelsen af budgettet, vil lægge lige så afgørende vægt på klimaindsatsen i forhold til budgettet, altså forskningen i budgettet – altså, jeg vil egentlig bare have et ja eller et nej.
Thor Möger Pedersen (SF), 2011-11-16:
Jeg har understreget flere gange nu, at DØR's beregninger naturligvis vil blive taget i betragtning i forbindelse med forberedelserne af en skattereform, men det er regeringen magtpåliggende at sikre en rimelig social balance, og der tror jeg vi må erkende at spørgerens parti og regeringen formentlig er uenige.
Marianne Jelved (RV), 2009-02-05:
Vi er indstillet på at stemme for forslaget, og vi har faktisk ikke rigtig nogen spørgsmål eller bemærkninger til det, for det er - som jeg i hvert fald ser det - stof, som jeg er blevet præsenteret for i andre sammenhænge, men der kan selvfølgelig komme noget frem i udvalgsbehandlingen, som vi må se på.
Sophie Løhde (V), 2025-11-06:
Men der er jo også sket noget qua det, som spørgeren indledte med, nemlig at Danmark i de her år også tiltrækker en hel del international arbejdskraft, fordi vi har behov for det som vigtige forudsætninger for, at vores virksomheder kan skabe vækst og velstand og dermed også bidrage til, at vi har det store råderum i dansk økonomi, som vi nyder godt af i forhold til at kunne investere i vores ældrepleje, vores sundhedsvæsen og så fremdeles.
Mogens Nørgård Pedersen (KRF), 2002-10-08:
Så kunne ministeren måske også redegøre for, hvorfor man ikke lader afgørelser vedrørende grov og gentagen overtrædelse, jf. stk. 2, nr. 1, træffes af bevillingsmyndigheden efter forslag fra politiet, ligesom tilfældet er med afgørelse efter stk. 1, nr. 2. Bevillingsindehaveren har fortsat den mulighed, at man kan indanke sagen for domstolene.
Kristian Jensen (V), 2017-04-05:
Jeg er godt klar over, at regeringen er en mindretalsregering, og det betyder, at vi lægger nogle forslag frem, og så forhandler vi, indtil vi har et flertal for at gennemføre det, der kan bringe os i retning af vores politiske målsætninger, som altså her er vækst og velstand samt retfærdighed, i forhold til hvordan man fordeler pension mellem generationer.
Hans Christian Schmidt (V), 2016-03-02:
Men jeg er bare nødt til at sige, at hvis hr. Rasmus Prehn gerne vil lære mig, hvordan man laver økonomiske overslag ved at henvise til Togfonden DK, så tror jeg, de opmærksomme lyttere eller andre, der sidder og følger den her debat, må sige, at det i hvert fald ikke er en måde at gøre det på.
Birgitte Josefsen (V), 2010-01-21:
Folketinget konstaterer, at der er afsat 40 mia. kr. til udviklingen af sygehusstrukturen inkl. regional egenfinansiering og i alt 600 mio. kr. på de to seneste finanslove til facilitering af løsninger i udkantsområder med store afstande, herunder organisering af nære tilbud, samt en helikopterordning med fokus på blandt andet udkantsområder og øer.«
Frank Jensen (S), 1999-11-24:
For så vidt angår spørgsmålet om behovet for at få tilført Kriminalforsorgen ekstra bevillinger, så tror jeg, spørgeren er bekendt med, at jeg sidste år på regeringens vegne kunne indgå en meget stor aftale for Kriminalforsorgen, der giver fængselsvæsenet en meget tiltrængt saltvandsindsprøjtning på 1,4 mia. kr. ekstra over en 5-årig periode, og at den investeringsfase for alvor kommer, nu når vi går ind i år 2000, hvor vi bl.a. skal påbegynde opførelsen af et nyt fængsel til en samlet investering på 400 mio. kr., at vi har penge til at renovere en række af vore gamle fængsler og arresthuse samlet set for en bevilling på 300 mio. kr., og at vi i øvrigt går ind i en helt ny fase i Kriminalforsorgen både med behandling af de indsatte med en større grad af mål- og rammestyring i de enkelte fængsler og arresthuse, sådan at der bliver en højere grad af ansvarliggørelse derude, hvor vi har det udførende i dansk fængselsvæsen - noget, jeg forventer mig meget af og ser frem til. Jeg tror, vi kommer til at opleve et mere moderne fængselsvæsen ind i det nye årtusind.
Eigil Andersen (SF), 2013-05-23:
I SF er vi på hele denne baggrund stolte over, at vi nu får gennemført en redningsplan, så disse 30.000 arbejdsløse og deres familier ikke stødes ud i mørket. Vores formand, erhvervs- og vækstministeren, sagde i sin 1. maj-tale, at problemet var uløst.
Mette Frederiksen (S), 2015-01-21:
Det ændrer da ikke noget ved, at de ansvarlige myndigheder på det her felt, hvad enten vi taler om Politiets Efterretningstjeneste, politiet eller anklagemyndigheden, skal være ualmindelig obs på den her problemstilling, og det lægger jeg selvfølgelig også til grund at man er.
Per Clausen (EL), 2015-02-24:
Men det, jeg i virkeligheden spurgte fødevareministeren om, var: Er det sådan, at fødevareministeren forventer, at der nu vil komme en række sager, hvor man får mennesker dømt for seksuel omgang med dyr, og at vi vil være i stand til at løfte den bevisbyrde, men at vi ikke ville være i stand til at løfte en bevisbyrde for, at dyrene havde lidt skade?
Kaj Ikast (KF), 2003-05-20:
Ellers er det København, og det er Nykøbing Falster; det er Middelfart, det er Nivå, det er Brøndsted, det er Rungsted Kyst, det er Espergærde, det er Svendborg, det er Bramminge og Rødekro, og så kommer der én til, som ikke står i planen, hvor ministeren i denne uge har lavet en aftale med borgmesteren i Støvring om på fifty-fifty-basis at lave en elevator for at forbedre forholdene for de handicappede, således at vi også går ind i de systemer, der nok ligger lidt uden for hovedsporene, men som er noget, der ganske afgjort er påkrævet på hele området.
Jakob Axel Nielsen (KF), 2008-11-19:
Dilemmaet bliver helt klart med spørgsmålet: Hvis det offentlige etablerer fixerum, hvorfor skal det offentlige så ikke også udlevere heroin, vel at mærke uden krav om lægeordination, til de stofmisbrugere, der opsøger fixerummene, i stedet for fortsat at lade stofmisbrugerne være henvist til at begå kriminalitet og prostituere sig på det illegale marked for at kunne skaffe heroin, hvis styrke og renhed er ukendt?
Frank Aaen (EL), 2007-03-29:
Man prøver godt nok at skjule det, ved at man har taget nogle penge fra andre ministerier, f.eks. fredningsmidler og portostøtte, og puttet fra et ministerium over i Kulturministeriet, og man har lavet en aftale, hvor man har sagt, at Danmarks Radio og TV 2 af deres penge, dem, de havde i forvejen, skulle give flere penge til dansk film.
Steen Gade (SF), 2007-01-31:
Det har jeg egentlig også, i hvert fald over, at statsministeren har givet det samme svar hele tiden, for vi har jo faktisk spurgt til statsministerens rolle som pressens minister, det har vi gjort i en række spørgsmål her den sidste halve time, og det, der står tilbage efter den her runde om den rolle, er faktisk, at statsministeren ikke fylder bukserne ud som pressens minister.
Pernille Rosenkrantz-Theil (EL), 2003-11-11:
Derfor mener vi, at det er fuldstændig hul i hovedet at skære i skolepraktikanternes løn, sådan som regeringen, Dansk Folkeparti og De Radikale har aftalt at gøre i forbindelse med det her års finanslov, og derfor mener vi også og har stillet krav herom, at SU'en skal sættes i vejret.
Søren Krarup (DF), 2006-05-18:
Jeg vil sige, at jeg i sin tid, i 1977, har været med til at stifte Forældrenes Børnekommission, der var en hjælp til de familier, der fik deres børn tvangsfjernet, og det var, fordi vi netop fastholdt, at det altid er forældrenes ansvar, og at det ikke skal ophæves af et nævenyttigt samfund, der vil diagnosticere ethvert problem som en sygdom, der skal føre til, at samfundet overtager det.
Karen J. Klint (S), 2014-01-15:
Det troede jeg egentlig hørte til ovre i vores blok først, men det er dejligt, hvis vi er enige om begreberne, og så kan det også være, vi med tiden blive lidt mere enige om indholdet, altså hvad der ligger i begrebet fast og fair udlændingepolitik og også integrationspolitik.
Marlene Harpsøe (DF), 2010-06-04:
I Dansk Folkeparti – og det ved hr. Benny Engelbrecht jo godt – ønskede vi sådan set at få den her forbudsliste, som er med i regeringens lovforslag, udvidet, og vi foreslog, at den blev udvidet med den hund, som kaldes staffordshire bull terrier, fordi det er en kamphund, og fordi den ligner og er i familie med både pitbull terrier og den amerikanske staffordshire terrier.
Thomas Jensen (S), 2022-05-18:
Men lige når det handler om chauffører, som kører rundt med tonstunge køretøjer på de danske veje, er der også en tredje person, man skal tage hensyn til, og det er den øvrige borger – den øvrige borger, som helst ikke vil køres ind i af en stor, tonstung lastbil, der bliver ført af en træt chauffør.
Rasmus Jarlov (KF), 2017-10-25:
Jeg synes så i øvrigt, at det er rigtig fornuftigt, at afgiftslettelsen er lavet på en måde, så de allerbilligste biler ikke bliver billigere, for jeg ville være nervøs for miljøpåvirkningen og trafikpåvirkningen, hvis det pludselig strømmede ud på vejene med en hel masse mikrobiler, som blev meget billigere, for så ville jeg være meget nervøs for trængslen rundtomkring.
Anne Baastrup (SF), 2010-02-09:
Så synes jeg, at det da er et relativt lille krav at sige: Skal vi ikke lige have en teknisk gennemgang, hvor vi stiller alle de dumme spørgsmål; skal vi ikke have en intern høring, hvor Konkurrencestyrelsen og KL og handicaporganisationerne kan komme internt, ikke noget med presse på, men simpelt hen for at finde ud af, hvordan vi gør det rigtigt?